พฤกษ์ พานิช

พฤกษ์ พานิช (เกิด 10 กันยายน พ.ศ. 2535) ชื่อเล่น ซี เป็นนักแสดง นายแบบ นักร้อง และพิธีกรชาวไทย เริ่มมีชื่อเสียงจากผลงานการแสดงจากการได้รับบทนำในซีรีส์เรื่อง "WHY R U THE SERIES เพราะรักใช่เปล่า" ทางไลน์ทีวี ในบท "ไฟท์เตอร์" และเป็นที่รู้จักมากยิ่งขึ้น จากการได้รับบทนำในซีรีส์เรื่อง "Cutie Pie นิ่งเฮียก็หาว่าซื่อ" ทางช่องเวิร์คพอยท์ ในบท "เฮียเหลียน" (กิเลน หวัง) และมีผลงานอย่างต่อเนื่องหลายบทบาทอย่างเช่น "เพลงบินใบงิ้ว", "one night stand คืนเปลี่ยนชีวิต" และ "สูตรลับขโมยใจ"
ประวัติ.
ซี พฤกษ์ พานิช เกิดเมื่อวันที่ 10 กันยายน พ.ศ.2535 มีภูมิลำเนาอยู่ที่จังหวัดเชียงราย เป็นบุตรคนสุดท้อง มีพี่สาว 2 คน จบการศึกษาระดับมัธยมศึกษาจากโรงเรียนสามัคคีวิทยาคม จังหวัดเชียงราย ระดับปริญญาตรีจาก คณะนิเทศศาสตร์ มหาวิทยาลัยกรุงเทพ เอกโฆษณา โทฟิล์ม
อาชีพการงาน.
ด้านการแสดง.
เริ่มต้นเข้าสู่วงการบันเทิงจากการเป็นนักแสดงประกอบ โดยผลงานแสดงชิ้นแรกคือภาพยนตร์เรื่องหลวงพี่แจ๊ส 4G ในปี พ.ศ. 2559 และได้เข้าประกวด รักฝุ่นตลบ เพื่อค้นหานักแสดงที่มาเล่น โป้ง จากนั้นจึงได้เป็น 1 ในพิธีกรในรายการ ดูมันดิ (DoMunDi TV)ซึ่งเป็นรายการท่องเที่ยวที่ออกอากาศทางช่อง Youtube ทำให้พฤกษ์เริ่มเป็นที่รู้จัก 
ต่อมาในปี พ.ศ. 2563 พฤกษ์ได้รับโอกาสแสดงบทนำครั้งแรกในละครซีรีส์คือเรื่อง WHY R U THE SERIES เพราะรักใช่เปล่า รับบทเป็น ไฟท์เตอร์ แสดงร่วมกับ เซ้นต์ ศุภพงษ์ อุดมแก้วกาญจนา โดยพฤกษ์ได้รับรางวัล Kazz Awards 2021 ในสาขา Rising Actor จากบทไฟท์เตอร์อีกด้วย ทำให้พฤกษ์ได้มีผลงานการแสดงมากขึ้น เช่น ละครโทรทัศน์เรื่อง "เพลงบินใบงิ้ว" รับบท แจกัน, ละครซีรีส์เรื่อง "Remember15" รับบท บิว
และในปี พ.ศ. 2565 พฤกษ์ได้รับบทนำอีกครั้งในละครซีรีส์เรื่อง Cutie Pie นิ่งเฮียก็หาว่าซื่อ ออกอากาศทางช่อง workpoint โดยรับบทเป็น กิเลน หวัง หรือ เฮียเหลียน ประกบคู่กับ นุนิว ชวรินทร์ เพริศพิริยะวงศ์ ทั้งคู่ได้รับความนิยมอย่างมากทั้งในประเทศและต่างประเทศ และ Cutie Pie นิ่งเฮียก็หาว่าซื่อ รวมทั้งนักแสดงก็ได้รับรางวัลมากมาย ทำให้พฤกษ์มีผลงานการแสดงอย่างต่อเนื่อง ได้แก่ ละครโทรทัศน์เรื่อง "Club Friday The Series 14 : LOVE&BELIEF ตอนรัก 7 ปี" รับบท เล้ง, ละครโทรทัศน์เรื่อง "One Night Stand คืนเปลี่ยนชีวิต" รับบท ทอย 
ในปี พ.ศ. 2566 พฤกษ์ได้มีโอกาสแสดงบทนำในภาพยนตร์เรื่องแรก คือ ภาพยนตร์พีเรียดโรแมนติกสยองขวัญเรื่อง ดับแสงรวี (After Sundown) กำกับโดย บัณฑิต ทองดี รับบทเป็น พระเพลิง สิทธิกรกัลป์ ประกบคู่ นุนิว ชวรินทร์ อีกครั้ง โดยดับแสงรวีเป็นภาพยนตร์ที่เกิดจากความร่วมมือของ Mandee Work, Very Great Company, เดอะ วัน เอ็นเตอร์ไพรส์ และ เมเจอร์ ซีนีเพล็กซ์ ฉายครั้งแรกเมื่อวันที่ 20 กรกฎาคม พ.ศ. 2566
ด้านงานเพลง.
พฤกษ์ออกซิงเกิลแรกร่วมกับสมาชิกรายการ ดูมันดิ ในปีพ.ศ. 2560 คือเพลง ปลอบ (หรา) ซึ่งเป็นเพลงที่ร่วมกันแต่งกับสมาชิกคนอื่น ต่อมาพฤกษ์ได้ร่วมทำเพลงกับโปรเจคต่าง ๆ รวมทั้งร้องเพลงประกอบซีรีส์ "Cutie Pie นิ่งเฮียก็หาว่าซื่อ" ได้แก่ เพลง Always You ไม่เคยไม่รัก, เพลง ใจรัก, เพลง Baby Boo ที่รักที่รัก (ร่วมกับ NuNew) และ "Cutie Pie 2 You นิ่งเฮีย 2 You" ได้แก่ เพลง Love is Love รักก็รักดิ (ร่วมกับ NuNew) รวมทั้งภาพยนตร์ "ดับแสงรวี" ได้แก่ เพลง แสงรวี (ร่วมกับ NuNew)
พฤกษ์ได้ปล่อย Pre-Single เพลง คนหนึ่งคน (Nobody) ในวันที่ 15 กันยายน พ.ศ. 2565 และได้เปิดตัวในฐานะศิลปินภายใต้ค่าย DMD MUSIC เมื่อวันที่ 14 มิถุนายน พ.ศ. 2566 ซึ่งดูแลในส่วนของผลงานเพลงในอนาคต
ด้านธุรกิจ.
ในวันที่ 1 กันยายน พ.ศ. 2565 พฤกษ์ได้เปิดตัวธุรกิจส่วนตัวชิ้นแรก คือ ZeeFruit เป็นผลิตภัณฑ์ผลไม้อบกรอบ โดยเปิดตัวด้วยผลไม้ 2 ชนิด คือ มะม่วง และ ทุเรียน ต่อมาได้ผลิต สตรอว์เบอร์รี่ และ กล้วย เพิ่ม ซึ่งสามารถสั่งซื้อ ZeeFruit ได้ที่ช่องทางออนไลน์ผ่าน Lazada และ Shopee
และในวันที่ 8 สิงหาคม พ.ศ. 2566 ได้เปิดตัว SuperSun เป็นแบรนด์เสื้อผ้าของตนเอง ซึ่งเปิดจำหน่ายคอลเลคชั่นแรก Your Everyday Orbit เมื่อวันที่ 16 กันยายน พ.ศ.2566 ผ่านเว็บไซต์ supersunstore.com